**Președinții consiliilor județene, reuniți în Adunarea Generală a Uniunii Naționale a Consiliilor Județene din România, astăzi, 19 mai 2022, susțin continuarea procesului de descentralizare, proces ce a început în România încă din anul 1991**

*Acest Document de Poziție reprezintă un exercițiu de management public și de guvernanță locală, fundamentarea lui plecând de la necesitatea întăririi capacității instituționale a administrației publice locale, și nu destabilizarea și slăbirea acesteia. La elaborarea lui s-a pornit de la principiul că Uniunea Națională a Consiliilor Județene din România reprezintă cele 41 de județe ale României, reprezentând autoritățile administrației publice locale de nivel intermediar iar descentralizarea în țările în tranziție - așa cum este și România - solicită un puternic suport politic, necesitând un promotor la cele mai înalte niveluri de guvernare.*

Carta Europeană a Autonomiei Locale adoptată la Strasbourg în anul 1985 și ratificată de România prin Legea nr. 199/1997 stabilește că autoritățile administrației publice locale, împuternicite cu responsabilități efective, trebuie să asigure o administrație eficientă, cu servicii de calitate, Codul administrativ reglementează conform prevederilor art. 76 - 79 cadrul legal privind descentralizarea iar Strategia generală de descentralizare stabilește transferul de noi competențe de la nivel central la nivel local, cu scopul de a crea premisele creșterii calității și eficienței serviciilor publice în România.

În conformitate cu prevederile art. 120 alin. (1) din Constituția României, republicată, a Ordonanței de urgență a Guvernului nr.57/2019 privind Codul administrativ, cu modificările și completările ulterioare și ale hotărârii Guvernului nr. 229/2017 privind aprobarea Strategiei generale de descentralizare, **UNCJR solicită continuarea procesului de descentralizare administrativă și financiară.**

**Unul dintre obiectivele specifice prevăzute în cadrul Programului de guvernare 2021-2024, *Secțiunea Administrație Publică*, vizează reluarea și consolidarea procesului de descentralizare a competențelor către administrația publică locală.**

Un obiectiv fundamental al descentralizării este creșterea capacității administrative și financiare a localităților și județelor (definită ca fiind suma tuturor resurselor aflate la dispoziția unității administrativ-teritoriale – umane, financiare, materiale), care trebuie să devină mai competitive. Obiectivul nostru este de a transforma administrația publică centrală și locală într-o administrație eficientă și performantă.

Modernizarea administrației este necesară, dacă dorim să valorificăm fondurile europene, mai ales cele pentru actuala perioadă de finanțare. Dacă nu reușim să întărim capacitatea administrativă – lucru pe care ne propunem să-l realizăm prin procesul de descentralizare, dar și prin celelalte elemente ale reformelor – acest deziderat nu va fi posibil.

Reforma de descentralizare este foarte întârziată și ar trebui un ritm ascendent în calendarul acestei reforme.

Descentralizarea trebuie să constituie un obiectiv de interes național în perioada imediat următoare, obiectiv care să fie realizat de întreaga clasă politică a României.

* **În acest context, UNCJR solicită:**
* **Guvernului** respectareaProgramului de Guvernare 2021-2024 al Coaliției pentru Dezvoltare, Reziliență și Prosperitate, program pe care noi, președinții de consilii județene l-am susținut, prin care ne-am asumat reluarea și consolidarea procesului de descentralizare a competențelor către administrația publică locală.
* **Parlamentului** ca proiectul Legii turismului, Plx. nr. 411/2019, să fie adoptat și să fie transmis spre promulgare pentru a finaliza descentralizarea sectorială în domeniul turismului, acest domeniu fiind considerat ca și fază pilot.
* **Ministerului Antreprenoriatului și Turismului** să nu blocheze procesul de desecentralizare care este finalizat la nivelul Executivului, ce se poate îmbunătății numai prin implicarea autorităților administrație publice locale.
* **Ministerelor implicate** (Ministerul Agriculturii și Dezvoltării Rurale, Ministerul Culturii, Ministerul Educației, Ministerul Mediului, Apelor și Pădurilor, Ministerul Sportului, Ministerul Familiei, Tineretului și Egalității de Șanse) conformStrategiei generale de descentralizare aprobată prin hotărârea Guvernului nr. 229/2017 **să respecte legislația în vigoare,** respectiv Codul administrativ.
* Analizele de impact să fie făcute corect, onest și cu **respectarea legislației în vigoare** prin implicarea în Grupurile de lucru a structurilor asociative ale autorităților administrației publice locale, conform prevederilor art. 77 alin. (2) din Codul Administrativ.
* **Astfel, UNCJR:**

**Atrage atenția asupra faptului că procesul complex și de lungă durată de consolidare a autonomiei locale nu este un act formal, el trebuie să continue, mai mult, să fie accelerat, dar într-o manieră eficientă, coerentă și responsabilă față de întreaga societate românească.**

**Solicită inițierea unui dialog cu Guvernul României real și concret cu privire la măsurile ce se vor lua, pe termen mediu și lung, în procesul de descentralizare.**